Mbalula sê hoekom bestuurslisensies hernu moet wordFoto bloot ter illustrasie. (Foto: Maroela Media) Suid-Afrikaanse motoriste moet glo elke vyf jaar hul bestuurslisensiekaarte hernu omdat die materiaal waarvan dié kaarte vervaardig is, blykbaar nie langer as hierdie tydperk sal hou nie. Luidens hofrekords wat Fikile Mbalula, minister van vervoer, in AfriForum se hofsaak oor die wettigheid van dié kaarte ingedien het, is dit een van die redes waarom die vyfjaar-hernuwingsvereiste aanvanklik ingestel is. Maroela Media het vroeër berig dat die burgerregteorganisasie dié vereiste in die hof wil betwis en ongeldig laat verklaar aangesien die wetgewing rakende die hernuwing van bestuurslisensies onduidelik is. Reiner Duvenage, AfriForum se veldtogbeampte vir strategie en inhoud, het Woensdag gesê die ander redes wat Mbalula vir die hernuwingsvereiste aangevoer het, is “skraps”. “Dit blyk nou ook dat Mbalula vanweë openbare druk op die departement van vervoer tog oorweeg om die hernuwingstydperk van bestuurslisensiekaarte van vyf jaar tot tien jaar te verleng. “Mbalula het onlangs self erken dat die wetgewing dit nie baie duidelik maak dat die bestuurlisensiekaarte elke vyf jaar hernu moet word nie. Hy het egter in ’n onderhoud waartydens hy hierdie stelling gemaak het, na die verkeerde wetgewing verwys. Mbalula het beweer dat dit die Nasionale Padvervoerwet is wat die hernuwingstydperk bepaal terwyl dit die Nasionale Padverkeerswet is wat eintlik die hernuwingstydperk bepaal. AfriForum se argumente wys egter daarop dat bestuurderslisensies permanent geldig is volgens die Nasionale Padverkeerswet.” Duvenage sê AfriForum gaan ondanks die departement se skynbare voorneme om die hernuwingstydperk van bestuurslisensiekaarte tot tien jaar te verleng, met sy regstappe voort. Die organisasie se regsaksie het ten doel om ’n hofbevel te bekom wat stel dat die wetgewing wat voorgee om die vyfjaar-hernuwingstydperk van bestuurslisensiekaarte voor te skryf, onredelik, arbitrêr en vaag is, asook dat motoriste nie gestraf mag word indien hulle met vervalde bestuurslisensiekaarte bestuur nie. AfriForum versoek dus van die hof dat die hernuwingstydperk van bestuurslisensiekaarte hersien en geskrap moet word. “AfriForum se regstappe gaan ’n sleutelrol speel om ’n einde aan die vyfjaar-hernuwingstydperk van bestuurslisensiekaarte te bring, aangesien die regering nie bekend is daarvoor dat hy sy beloftes nakom nie. “Dit is uiters bemoedigend vir AfriForum se hofsaak dat die minister self erken dat die wetgewing onduidelik is wat betref die hernuwingstydperk van bestuurslisensiekaarte. Daarby wys die hofrekord dat dit geheel en al ’n onvoldoende en irrasionele verduideliking is om die vyfjaar-hernuwingstydperk voor te skryf bloot omdat die materiaal van die bestuurslisensiekaarte na bewering nie langer kan hou nie.”